|  |  |  |
| --- | --- | --- |
| BOSNA I HERCEGOVINA |  | БОСНА И ХЕРЦЕГОВИНА |
| Brčko distrikt BiH | Брчко дистрикт БиХ |
| **SKUPŠTINA****BRČKO DISTRIKTA BiH** | **СКУПШТИНА****БРЧКО ДИСТРИКТА БиХ** |
| *Mladena Maglova 2, 76100 Brčko distrikt BiH, telefon i faks: 049/215-516*  | *Младена Маглова 2, 76100 Брчко дистрикт БиХ, тел. и факс: 049/215-516* |

На основу члана 16 става 2 Закона о заштити права припадника националних мањина Брчко дистрикта Босне и Херцеговине („Службени гласник Брчко дистрикта Босне и Херцеговине“ бројеви 41/20 и 13/21) и члана 4 става 1 Одлуке о оснивању Савјета националних мањина Брчко дистрикта Босне и Херцеговине („Службени гласник Брчко дистрикта Босне и Херцеговине“ број 23/21), на основу Одлуке Комисије за заштиту људских права, број: 01.5-05-70/24 од 12. јуна 2024. године, Скупштина Брчко дистрикта Босне и Херцеговине расписује

**ЈАВНИ ПОЗИВ**

**за избор и именовање једног члана Савјета националних мањина Брчко дистрикта Босне и Херцеговине**

**I**

Позивају се удружења националних мањина, активна у заштити права националних мањина у Брчко дистрикту да предложе кандидата за именовање једног члана у Савјету националних мањина Брчко дистрикта Босне и Херцеговине.

Кандидата за чланство у Савјету националних мањина могу кандидовати удружења која заступају права припадника националних мањина.

Национална мањина, у складу с чланом 2 Закона, јесте дио становништва – држављана БиХ, који имају пребивалиште у Дистрикту, а који не припадају ниједном од три конститутивна народа, а сачињавају је људи истог или сличног етничког поријекла, исте или сличне традиције, обичаја, вјеровања, језика, културе и духовности и блиске или сродне историје и других обиљежја.

Савјет је савјетодавно тијело које даје препоруке, мишљења, савјете и предлоге о питањима која се односе на права припадника националних мањина, а чини га по један представник из сваке националне мањине заступљене у Дистрикту.

**II**

Критеријуми за избор једног члана Савјета су општи и посебни.

Општи критеријуми су:

1. да је држављанин БиХ;
2. да је старији од осамнаест (18) година;
3. да је припадник националне мањине – чланови удружења из члана 4 става 3 Одлуке или да се изјашњавао као припадник националне мањине у смислу члана 4 Закона;
4. да је дао изјаву да је представник националне мањине за коју су кандидује;
5. да је дао изјаву о одрицању од права на чланство у другим савјетодавним тијелима националних мањина на свим нивоима власти у БиХ у случају да буде изабран у Савјет, с обзиром на то да кандидати не могу истовремено бити чланови другог савјетодавног тијела националних мањина на било којем нивоу власти у БиХ и
6. да има пребивалиште на територији Дистрикта.

Посебни критеријуми су:

1. да познаје правну регулативу у БиХ и Дистрикту те међународне конвенције у домену заштите људских права и права националних мањина;
2. да има практично искуство у домену заштите људских права и права националних мањина и
3. да има препоруку удружења из члана 4 става 3 Одлуке или удружења које се бави заштитом и унапређивањем права националне мањине којој кандидат припада.

Уз предлог кандидата за чланство у Савјету националних мањина Брчко дистрикта Босне и Херцеговине с назнаком испред које се националне мањине кандидат предлаже, потребно је доставити:

* актуелни извод из судског регистра за удружење националних мањина које предлог подноси;
* актуелни статут удружења националних мањина које предлог подноси;
* пријаву за чланство у Савјету националних мањина;
* биографију кандидата у којој ће се образложити испуњавање посебних критеријума и одговарајуће препоруке удружења;
* изјаву да је представник националне мањине за коју је кандидован, потписану и овјерену (код надлежног органа);
* изјаву о одрицању од права на чланство у другим савјетодавним тијелима националних мањина на свим нивоима власти у БиХ у случају да буде изабран у Савјет, с обзиром на то да кандидати не могу истовремено бити чланови другог савјетодавног тијела националних мањина на било којем нивоу власти у БиХ, потписану и овјерену (код надлежног органа) и
* доказ о испуњавању критеријума пријављеног пребивалишта у Брчко дистрикту, издат од стране надлежног органа.

**III**

На основу прикупљених предлога, Комисија за заштиту људских права спроводи поступак избора једног члана Савјета на основу члана 16 ставова 2 и 3 Закона, а Скупштина именује једног члана Савјета на основу члана 16 става 4 Закона.

Пријављени кандидати биће усмено интервјуисани, како би се утврдило да испуњавају посебне критеријуме за чланове Савјета.

**IV**

Мандат члана Савјета траје четири године од дана именовања, с правом обнављања мандата само једном.

**V**

Пријаву/предлог за члана Савјета националних мањина Босне и Херцеговине, уз документацију којом се доказује испуњавање критеријума за избор чланова Савјета националних мањина Брчко дистрикта Босне и Херцеговине из члана II овог јавног позива, доставити на адресу:

***Скупштина Брчко дистрикта Босне и Херцеговине, Комисија за заштиту људских права – „Јавни позив за избор и именовање једног члана Савјета националних мањина Брчко дистрикта Босне и Херцеговине“, с напоменом НЕ ОТВАРАТИ, Улица Младена Маглова број 2, 76100 Брчко.***

**VI**

Јавни позив отворен је петнаест (15) дана од дана објављивања на интернет-страници Скупштине Брчко дистрикта Босне и Херцеговине.

Непотпуне и неблаговремене пријаве неће бити разматране.

За све додатне информације, заинтересовани се могу обратити у Скупштину Брчко дистрикта Босне и Херцеговине, на телефонски број 049 215 516.

Број: 01-02-279-1/24

Брчко, 5. јула 2024. године

 ПРЕДСЈЕДНИК

 СКУПШТИНЕ БРЧКО ДИСТРИКТА БиХ

 **Мр сц.** **Синиша Милић**